ΚΑΝΟΝΙΣΜΟΣ (ΕΟΚ) αριθ. 2104/93 ΤΟΥ ΣΥΜΒΟΥΛΙΟΥ της 22ας Ιουλίου 1993 που τροποποιεί τον κανονισμό (ΕΟΚ) αριθ. 1382/91 για την υποβολή στοιχείων για τις εκφορτώσεις αλιευτικών προϊόντων στα κράτη μέλη

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι με τη δημιουργία του Ευρωπαϊκού Οικονομικού Χώρου (ΕΟΧ), η διαχείριση της αγοράς στον τομέα των αλιευτικών προϊόντων σε όλες τις χώρες του ΕΟΧ-

ότι, στο παράρτημα ΧΧΙ σημείο 25 της συμφωνίας για τον Ευρωπαϊκό Οικονομικό Χώρο, οι χώρες μέλη της Ευρωπαϊκής Ζώνης Ελεύθερων Συναλλαγών (ΕΖΕΣ), έχουν αναλάβει την υποχρέωση να υποβάλλουν, το αργότερο από τον Ιανουάριο 1995, στην Επιτροπή στοιχεία σε μηνιαία βάση για τις εκφορτώσεις αλιευτικών προϊόντων στις εν λόγω χώρες από σκάφη της Κοινότητας και της ΕΖΕΣ και, προαιρετικά, από σκάφη τρίτων χωρών-

ότι, λόγω της ανάγκης ύπαρξης εφαρμοσμένων στατιστικών, τα στοιχεία που υποβάλλονται από τα κράτη μέλη της Κοινότητας, σύμφωνα με τον κανονισμό (ΕΟΚ) αριθ. 1382/91 (3), θα πρέπει να συμπληρώνονται με τα στοιχεία για τις εκφορτώσεις που πραγματοποιούνται από σκάφη της ΕΖΕΣ και, προαιρετικά, από σκάφη τρίτων χωρών-

ότι τα απαιτούμενα συμπληρωματικά στοιχεία αποτελούν, γενικά, αντικείμενο συλλογής και επεξεργασίας από τις αρμόδιες αρχές στα κράτη μέλη της Κοινότητας-

ότι στην πορεία εφαρμογής του κανονισμού (ΕΟΚ) αριθ. 1382/91 διαπιστώθηκε η ύπαρξη ορισμένων μικροδιαφορών όσον αφορά την αναγνώριση των προϊόντων για τα οποία απαιτούνται στοιχεία και ότι είναι επιθυμητή η θέσπιση ενός εναρμονισμένου μορφότυπου για την υποβολή στοιχείων σε μαγνητικά μέσα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΟΚ) αριθ. 1382/91 αντικαθίσταται από το ακόλουθο κείμενο:

"Άρθρο 1

Κάθε κράτος μέλος υποβάλλει στην Επιτροπή στοιχεία για την ποσότητα και τη μέση τιμή των αλιευτικών προϊόντων που εκφορτώνονται στο έδαφός του από τα κοινοτικά αλιευτικά σκάφη και από τα σκάφη της ΕΖΕΣ, κατά τη διάρκεια κάθε ημερολογιακού μήνα, λαμβάνοντας δεόντως υπόψη τον κανονισμό (Ευρατόμ, ΕΟΚ) αριθ. 1588/90 του Συμβουλίου της 11ης Ιουνίου 1990 σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το στατιστικό απόρρητο (*).

Για τους σκοπούς του παρόντος κανονισμού, ως "εκφορτώσεις αλιευτικών προϊόντων" νοούνται:

-τα προϊόντα που εκφορτώνονται από αλιευτικά ή άλλα σκάφη του αλιευτικού στόλου,

- τα προϊόντα τα οποία εκφορτώνονται σε μη κοινοτικά λιμάνια από σκάφη των κρατών μελών και τα οποία καλύπτονται από το έγγραφο Τ2Μ που περιλαμβάνεται στο παράρτημα του κανονισμού (ΕΟΚ) αριθ. 137/79 της Επιτροπής (**) και

- τα προϊόντα που μεταφορτώνονται σε σκάφη τρίτων χωρών από κοινοτικά αλιευτικά και άλλα σκάφη του κοινοτικού αλιευτικού στόλου στην επικράτεια του εν λόγω κράτους μέλους.

Εκτός από τις περιπτώσεις κατά τις οποίες επιτρέπονται παρεκκλίσεις με τη διαδικασία που ορίζεται στο άρθρο 5 παράγραφος 4, τα κράτη μέλη εξασφαλίζουν ότι τα υποβαλλόμενα στοιχεία καλύπτουν όλες τις εκφορτώσεις των αλιευτικών προϊόντων που απαριθμούνται στο παράρτημα Ι, κατά το συγκεκριμένο ημερολογιακό μήνα. Ωστόσο, για την εκτίμηση μέχρι του 10 % του βάρους των αλιευτικών προϊόντων που εκφορτώνονται στο συγκεκριμένο μήνα μπορούν να χρησιμοποιούνται δειγματοληπτικές μέθοδοι. Για τις δειγματοληπτικές αυτές μεθόδους καταρτίζονται εκθέσεις σύμφωνα με το άρθρο 5 παράγραφοι 1 και 2.

(*) ΕΕ αριθ. L 151 της 15. 6. 1990, σ. 1.

(**) ΕΕ αριθ. L 20 της 27. 1. 1979, σ. 1. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 3399/91 (ΕΕ αριθ. L 320 της 22. 11. 1991, σ. 19)."

Άρθρο 2

Το άρθρο 4 του κανονισμού (ΕΟΚ) αριθ. 1382/91 αντικαθίσταται από το ακόλουθο κείμενο:

"Άρθρο 4

1. Τα κράτη μέλη εκπληρώνουν τις υποχρεώσεις τους απέναντι στην Επιτροπή σύμφωνα με τα άρθρα 1 και 2, υποβάλλοντας τα στοιχεία σε μαγνητικό μέσο, το μορφότυπο του οποίου ορίζεται στο παράρτημα IV.

2. Στις περιπτώσεις όπου τα κράτη μέλη δυσκολεύονται να υποβάλλουν τα στοιχεία σε μαγνητικό μέσο, τα στοχεία υποβάλλονται στην Επιτροπή με τη μορφή που υποδεικνύεται στο παράρτημα ΙΙΙ."

Άρθρο 3

Τα παραρτήματα Ι, ΙΙ και ΙΙΙ του κανονισμού (ΕΟΚ) αριθ. 1382/9 αντικαθίστανται από τα παραρτήματα που περιλαμβάνονται στο παράρτημα Α του παρόντος κανονισμού.

Το παράρτημα IV που περιλαμβάνεται στο παράρτημα Β του παρόντος κανονισμού προστίθεται στον κανονισμό (ΕΟΚ) αριθ. 1382/91.

Άρθρο 4

Ο παρών κανονισμός αρχίζει να ισχύει την επόμενη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Ιουλίου 1993.

Για το Συμβούλιο

Ο Πρόεδρος

M. OFFECIERS-VAN DE WIELE

(1) ΕΕ αριθ. C 84 της 25. 3. 1993, σ. 6.

(2) ΕΕ αριθ. C 150 της 31. 5. 1993.

(3) ΕΕ αριθ. L 133 της 28. 5. 1991, σ. 1.

ΠΑΡΑΡΤΗΜΑ Α

"ΠΑΡΑΡΤΗΜΑ Ι

ΚΑΤΑΛΟΓΟΣ ΤΩΝ ΑΛΙΕΥΤΙΚΩΝ ΠΡΟΪΟΝΤΩΝ ΓΙΑ ΤΑ ΟΠΟΙΑ ΠΡΕΠΕΙ ΝΑ ΥΠΟΒΑΛΛΟΝΤΑΙ ΣΤΟΙΧΕΙΑ

/* ΠΙΝΑΚΕΣ: δείτε Ε.Ε. */

ΟΡΙΣΜΟΙ ΠΟΥ ΙΣΧΥΟΥΝ ΓΙΑ ΤΗΝ ΥΠΟΒΟΛΗ ΣΤΟΙΧΕΙΩΝ ΣΧΕΤΙΚΩΝ ΜΕ ΤΙΣ ΕΚΦΟΡΤΩΣΕΙΣ ΑΛΙΕΥΤΙΚΩΝ ΠΡΟΪΟΝΤΩΝ

Μονάδες

Βάρος: το καταγραφόμενο βάρος είναι το βάρος του προϊόντος όπως εκφορτώνεται.

Το βάρος πρέπει να εκφράζεται σε τόνους με ένα μόνο δεκαδικό ψηφίο.

Μέση τιμή: η μέση τιμή αναφέρεται σε εθνικό νόμισμα ανά τόνο. Για τα προϊόντα που δεν πωλούνται αμέσως, η μέση τιμή πρέπει να υπολογίζεται με την κατάλληλη μέθοδο.

Προορισμός

Ανθρώπινη διατροφή: Περιλαμβάνονται όλα τα προϊόντα, τα οποία πωλούνται εξ αρχής για ανθρώπινη κατανάλωση ή εκφορτώνονται προοριζόμενα βάσει συμβάσεως ή άλλης συμφωνίας για ανθρώπινη κατανάλωση. Εξαιρούνται οι ποσότητες που, αν και προοριζόμενες για ανθρώπινη κατανάλωση, κατά την πρώτη πώληση αποσύρονται από την αγορά για ανθρώπινη κατανάλωση λόγω συνθηκών της αγοράς, υγειονομικών κανόνων ή άλλων ανάλογων λόγων.

Βιομηχανικές χρήσεις: Πριλαμβάνονται όλα τα προϊόντα που εκφορτώνονται ειδικά για να μετατραπούν σε άλευρα και έλαια, ή για να χρησιμοποιηθούν ως ζωοτροφές, καθώς και οι ποσότητες οι οποίες, παρόλο που αρχικά προορίζονταν για ανθρώπινη διατροφή, δεν επωλήθησαν εξ αρχής για το σκοπό αυτό.

Παρουσίαση

Ως φιλέτα νοούνται οι λωρίδες σάρκας που κόβονται παράλληλα προς τη σπονδυλική στήλη του ψαριού, και αποτελούνται από τη δεξιά ή αριστερή πλευρά του ψαριού, υπό την προϋπόθεση ότι έχουν αφαιρεθεί το κεφάλι, τα εντόσθια, τα πτερύγια (νωτιαία, εδρικά, ουραία, κοιλιακά, θωρακικά) και τα κόκαλα (σπόνδυλοι ή μακρά σπονδυλική στήλη, κοιλιακά ή πλευρικά, βραγχιακά ή ακουστικά οστάρια κ.λπ.), και δεν συνδέονται οι δύο πλευρές, για παράδειγμα, από την πλάτη ή το στομάχι.

Ως ολόκληρο ψάρι νοείται το ψάρι με τα εντόσθιά του.

Ως καθαρισμένα νοούνται τα καλαμάρια από τα οποία έχουν αφαιρεθεί τα πλοκάμια, το κεφάλι και τα εντόσθια.

Ως κατεψυγμένο ψάρι νοείται το ψάρι το οποίο, για να διατηρήσει τα φυσικά του χαρακτηριστικά, καταψύχεται σε μέση θερμοκρασία τουλάχιστον 18o C, η οποία στη συνέχεια διατηρείται στα ίδια επίπεδα δηλαδή τουλάχιστον 18o C.

Ως νωπό ψάρι νοείται το ψάρι που δεν έχει κονσερβοποιηθεί, παστωθεί ή καταψυχθεί και το οποίο δεν έχει υποβληθεί σε άλλη επεξεργασία εκτός από τη διατήρηση με απλή ψύξη. Συνήθως παρουσιάζεται ολόκληρο και νωπό, χωρίς εντόσθια.

Ως αλατισμένο ψάρι νοείται το ψάρι που διατηρείται σε αλάτι ή σε άλμη, συνήθως μετά την αφαίρεση των εντοσθίων και των κεφαλιών.

Εθνικότητα και κάλυψη

Τα στοιχεία περιλαμβάνουν όλα τα προϊόντα που εκφορτώνονται από αλιευτικά σκάφη της Κοινότητας και της ΕΖΕΣ σε λιμάνια του κράτους μέλους που υποβάλλει την έκθεση. Σύμφωνα με τις διατάξεις του παρόντος κανονισμού, το κράτος μέλος που υποβάλλει τα στοιχεία δεν υποχρεούται να αναφέρει τις εκφορτώσεις που πραγματοποιούν τα σκάφη του σε λιμάνια του εξωτερικού.

Τα στοιχεία πρέπει να περιλαμβάνουν τα προϊόντα που εκφορτώνονται στην επικράτεια του κράτους μέλους και καλύπτονται από το έγγραφο Τ2Μ. Πρέπει επίσης να περιλαμβάνονται τα προϊόντα που μεταφορτώνονται σε σκάφη τρίτων χωρών από αλιευτικά ή άλλα σκάφη του αλιευτικού στόλου της Κοινότητας και της ΕΖΕΣ και εκφορτώνονται στην επικράτεια του εν λόγω κράτους μέλους.

Ως σκάφη της Κοινότητας νοούνται τα σκάφη που φέρουν τη σημαία ή είναι νηολογημένα σε κράτος μέλος της Κοινότητας.

Ως σκάφη της ΕΖΕΣ νοούνται τα σκάφη που φέρουν τη σημαία ή είναι νηολογημένα σε χώρα μέλος της Ευρωπαϊκής Ζώνης Ελευθέρων Συναλλαγών.

Ως σκάφη τρίτων χωρών νοούνται τα σκάφη που φέρουν τη σημαία ή είναι νηολογημένα σε χώρα που δεν είναι μέλος της Κοινότητας ή της ΕΖΕΣ.

ΠΑΡΑΡΤΗΜΑ ΙΙΙ

ΜΟΡΦΗ ΥΠΟΒΟΛΗΣ ΣΤΟΙΧΕΙΩΝ ΚΑΤΑ ΤΙΣ ΔΙΑΤΑΞΕΙΣ ΤΟΥ ΑΡΘΡΟΥ 1

ΣΤΑΤΙΣΤΙΚΕΣ ΕΚΦΟΡΤΩΣΕΩΝ

Εκφορτώσεις μηνός 19. . Χώρα

/* ΠΙΝΑΚΕΣ: δείτε Ε.Ε. */

(1) Προαιρετικά."

ΠΑΡΑΡΤΗΜΑ Β

"ΠΑΡΑΡΤΗΜΑ IV

ΜΟΡΦΟΤΥΠΟ ΓΙΑ ΤΗΝ ΥΠΟΒΟΛΗ ΣΤΟΙΧΕΙΩΝ ΣΕ ΜΑΓΝΗΤΙΚΑ ΜΕΣΑ

1. Μαγνητικά μέσα

Μαγνητικές ταινίες: Εννέα τροχιές με πυκνότητα 1 600 ή 6 250 BPI και κδωικοποίησης EBCDIC ή ASCII, κατά προτίμηση με ετικέτα. Εάν υπάρχει ετικέτα, πρέπει να περιλαμβάνεται και κωδικός για το τέλος του αρχείου.

Δισκέτες: Μορφοτύπηση MS-DOS, δισκέτες 3,5 720 KByte ή 1,4 MByte ή 5,25 360 KByte ή 1,2 MByte.

2. Μορφότυπο κωδικοποίησης

/* ΠΙΝΑΚΕΣ: δείτε Ε.Ε. */

(α) Όλα τα αριθμητικά πεδία πρέπει να είναι ευθυγραμμισμένα στα δεξιά και να έχουν στην αρχή τους κενά. Όλα τα αλφαριθμητικά πεδία πρέπει να είναι ευθυγραμμισμένα αριστερά με καταληκτικά κενά.

(β) Το καταγραφόμενο βάρος πρέπει να είναι το βάρος που εκφορτώνεται.

(γ) Ποσότητες μικρότερες των 50 kg πρέπει να καταγράφονται ως "0.0".

3. Κατάλογος των κωδικών

α) Κωδικοί παρουσίασης

/* ΠΙΝΑΚΕΣ: δείτε Ε.Ε. */